I de næste fire uger skal en 38-årig mand fra Thisted være varetægtsfængslet. Det har retten i Holstebro i dag besluttet. Manden er fængslet for at have taget halsgreb på sin hustru og for at have slået hende flere gange med et bordben. - Det er vold af særlig rå, brutal og farlig karakter, og der er tale om gentagelsestilfælde, siger Lise Hebsgaard, der er specialanklager hos Midt- og Vestjyllands Politi. Anklageren fortæller, at den 38-årig mand nægtede sig skyldig, men han kærede dog ikke fængslingen. Offer undersøgt af læge og retsmediciner Den fængslede thybo er ifølge Lise Hebsgaard tidligere dømt for vold, og det havde betydning for varetægtsfængslingen. I denne sag blev han anholdt lørdag morgen i hjemmet i Thisted. - Hustruen er blevet undersøgt på sygehuset og af en retsmediciner, men hun blev ikke indlagt, siger Lise Hebsgaard. Den 38-årig mand er varetægtsfængslet indtil den 29. oktober. Han er sigtet for straffelovens paragraf 245, der drejer sig om vold af særligt rå, brutal eller farlig karakter og kan give op til seks års fængsel.

Referat:
En mand fra Thisted er i dag blevet varetægtsfængslet efter en sigtelse for vold af særlig farlig karakter.